CELEX: 52018PC0261
Language: lt
Date: 2018-05-08
Title: Pasiūlymas TARYBOS DIREKTYVA kuria iš dalies keičiamos direktyvų 2006/112/EB ir 2008/118/EB nuostatos dėl Italijai priklausančios Italijos Kampionės savivaldybės ir Italijai priklausančios Lugano ežero dalies įtraukimo į Sąjungos muitų teritoriją ir į Direktyvos 2008/118/EB teritorinę taikymo sritį

EUROPOS KOMISIJA
            Briuselis, 2018 05 08
            COM(2018) 261 final
            2018/0124(CNS)
            Pasiūlymas
            TARYBOS DIREKTYVA
            kuria iš dalies keičiamos direktyvų 2006/112/EB ir 2008/118/EB nuostatos dėl Italijai priklausančios Italijos Kampionės savivaldybės ir Italijai priklausančios Lugano ežero dalies įtraukimo į Sąjungos muitų teritoriją ir į Direktyvos 2008/118/EB teritorinę taikymo sritį
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Į ES muitų teritoriją ir į Sąjungos teritoriją, kuriai taikoma Direktyva 2008/118/EB dėl bendros akcizų tvarkos
                  1
                (toliau – Akcizų direktyva), Italijos prašymu turėtų būti įtraukta Italijos Kampionės savivaldybė ir Italijai priklausanti Lugano ežero dalis. Abi geografinės teritorijos – Šveicarijos teritorijoje esantys Italijos eksklavai – dėl istorinių priežasčių nebuvo įtrauktos į ES muitų teritoriją, tačiau, Italijos nuomone, tai nebėra būtina, visų pirma todėl, kad jas į savo muitų teritoriją nori įtraukti Šveicarija. Todėl Italija prašo, kad abi teritorijos būtų įtrauktos į ES muitų teritoriją ir į Sąjungos teritoriją, kuriai taikoma Akcizų direktyva.  Siūloma, kad šis pakeitimas būtų pradėtas taikyti nuo 2019 m. sausio 1 d.
            
            
               Italija laikosi nuomonės, kad Italijos Kampionės savivaldybės ir Italijai priklausančios Lugano ežero dalies įtraukimas į ES muitų teritoriją ir į Akcizų direktyvos taikymo sritį suderinamas su tuo, kad būtų toliau taikoma pridėtinės vertės mokesčiui skirta speciali sistema ir ypač tuo, kad tos teritorijos toliau nebūtų įtraukiamos į Direktyvos 2006/112/EB dėl bendros pridėtinės vertės mokesčio sistemos 
                  2
                (toliau – PVM direktyva) teritorinio taikymo sritį. Šis aspektas labai svarbus siekiant, kad, taikant vietos netiesioginį apmokestinimą atsižvelgiant į Šveicarijos pridėtinės vertės mokestį būtų užtikrinamos vienodos sąlygos, palyginti su aplinkinės Šveicarijos teritorijos ekonominėmis sąlygomis. Todėl dėl tų teritorijų įtraukimo į ES muitų teritoriją ir į Akcizų direktyvos taikymo sritį reikia atlikti tik formalų PVM direktyvos pakeitimą – perkelti tas teritorijas iš 6 straipsnio 2 dalies (teritorijos, kurios nepriklauso ES muitų teritorijai ir kurios nepatenka į PVM direktyvos teritorinio taikymo sritį) į 6 straipsnio 1 dalį (teritorijos, kurios priklauso ES muitų teritorijai ir kurios nepatenka į PVM direktyvos teritorinio taikymo sritį).
            
            
               Pasiūlymas iš dalies pakeisti Akcizų direktyvą ir PVM direktyvą yra glaudžiai susijęs su Sąjungos muitinės kodekso pakeitimu. Todėl šie pakeitimai turėtų būti pradėti taikyti nuo tos pačios dienos. Siekdama užtikrinti geresnį valdymo ir administravimo organizavimą, Italija nurodė, kad šie pakeitimai turės įsigalioti sausio 1 d. po jų priėmimo ir, bet kuriuo atveju, ne anksčiau kaip 2019 m. sausio 1 d.
            
            
               •Suderinamumas su kitomis Sąjungos politikos sritimis
            
            
               
                  Akcizų direktyvos ir PVM direktyvos pakeitimai atliekami atsižvelgiant į Reglamento (ES) Nr. 952/2013, kuriuo nustatomas Sąjungos muitinės kodeksas
                     3
                  , pakeitimus.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Sutarties dėl Europos Sąjungos veikimo 113 straipsnis. Šiame straipsnyje nustatyta, kad Taryba, spręsdama pagal specialią teisėkūros procedūrą ir pasikonsultavusi su Europos Parlamentu bei Ekonomikos ir socialinių reikalų komitetu, vieningai priima nuostatas dėl valstybių narių netiesioginio apmokestinimo srities taisyklių suderinimo.
               
            
            
               •Subsidiarumo principas (neišimtinės kompetencijos atveju)
            
            
               
                  Suderinama Akcizų direktyvos ir PVM direktyvos taikymo geografinė apimtis. Valstybės narės negali taikyti skirtingos geografinės apimties.
               
            
            
               •Proporcingumo principas
            
            
               
                  Siūlomu pakeitimu nesiekiama daugiau nei būtina norint išspręsti kilusius uždavinius ir taip pasiekti Sutarties tikslus – tinkamą ir efektyvų vidaus rinkos veikimą.
               
               
                  Šis pasiūlymas atitinka proporcingumo principą, išdėstytą Europos Sąjungos sutarties 5 straipsnio 4 dalyje.Šis pakeitimas grindžiamas politiniu Italijos vyriausybės sprendimu. Pakeitimas neturi poveikio kitoms valstybėms narėms.
               
            
            
               •Priemonės pasirinkimas
            
            
               
                  Tarybos direktyva.
               
            
            
               •Aiškinamieji dokumentai (direktyvoms)
            
         
         
            
               Pakeitimai susiję tik su viena Akcizų direktyvos ir PVM direktyvos nuostata, todėl prie pranešimo apie perkėlimo priemones valstybėms narėms nereikia pridėti dokumento, kuriame būtų paaiškinamos direktyvos sudedamųjų dalių ir nacionalinių perkėlimo priemonių atitinkamų dalių sąsajos.
            
            
               2018/0124 (CNS)
            
            
               Pasiūlymas
            
            
               TARYBOS DIREKTYVA
            
            
               kuria iš dalies keičiamos direktyvų 2006/112/EB ir 2008/118/EB nuostatos dėl Italijai priklausančios Italijos Kampionės savivaldybės ir Italijai priklausančios Lugano ežero dalies įtraukimo į Sąjungos muitų teritoriją ir į Direktyvos 2008/118/EB teritorinę taikymo sritį
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 113 straipsnį,
            
            
               atsižvelgdama į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdama į Europos Parlamento nuomonę
                  4
               ,
            
            
               atsižvelgdama į Europos ekonomikos ir socialinių reikalų komiteto nuomonę
                  5
               ,
            
            
               laikydamasi specialios teisėkūros procedūros,
            
            
               kadangi:
            
            
               (1)2017 m. liepos 18 d. raštu Italija paprašė akcizo mokesčio tikslais įtraukti Italijos Kampionės savivaldybę ir Italijai priklausančią Lugano ežero dalį į Sąjungos muitų teritoriją, nustatytą Europos Parlamento ir Tarybos reglamente (ES) Nr. 952/2013
                  6
               , ir į Tarybos direktyvos 2008/118/EB
                  7
                teritorinę taikymo sritį, šių teritorijų neįtraukiant į Tarybos direktyvos 2006/112/EB
                  8
                teritorinio taikymo sritį pridėtinės vertės mokesčio tikslais;
            
            
               (2)Italijai priklausanti Italijos Kampionės savivaldybė, Šveicarijos teritorijoje esantis Italijos eksklavas, ir Italijai priklausanti Lugano ežero dalis turėtų būti įtrauktos į Sąjungos muitų teritoriją, nes istorinės priežastys, dėl kurių šios teritorijos į ją neįtrauktos (pvz., jų izoliacija ir nepalanki ekonominė padėtis), nebėra aktualios. Dėl tų pačių priežasčių šios teritorijos turėtų būti įtrauktos į Direktyvos 2008/118/EB teritorinę taikymo sritį;
            
            
               (3)tačiau Italija pageidauja, kad tos teritorijos toliau nebūtų įtrauktos į Direktyvos 2006/112/EB dėl bendros pridėtinės vertės mokesčio sistemos teritorinę taikymo sritį, nes tai svarbu siekiant, kad, taikant vietos netiesioginį apmokestinimą atsižvelgiant į Šveicarijos pridėtinės vertės mokestį, tiek Šveicarijoje, tiek Italijai priklausančioje Italijos Kampionės savivaldybėje įsisteigusiems ekonominės veiklos dalyviams būtų palaikomos vienodos sąlygos;
            
            
               (4)direktyvų 2006/112/EB ir 2008/118/EB pakeitimai yra glaudžiai susiję su Reglamento (ES) Nr. 952/2013
                  9
                nuostatų dėl Sąjungos muitinės teritorijos teritorinės taikymo srities pakeitimu. Todėl su šiais pakeitimais susijusios nacionalinės perkėlimo priemonės turėtų būti pradėtos taikyti nuo tos pačios dienos kaip Reglamento (ES) Nr. 952/2013 pakeitimas;
            
            
               (5)todėl direktyvos 2006/112/EB ir 2008/118/EB turėtų būti atitinkamai iš dalies pakeistos,
            
            
               PRIĖMĖ ŠIĄ DIREKTYVĄ:
            
            
               1 straipsnis
            
         
         
            
               Direktyva 2006/112/EB iš dalies keičiama taip:
            
            
               1.
                     6 straipsnio 1 dalis papildoma šiais f ir g punktais:
            
            
               „f)
                     Italijos Kampionėje;
            
            
               g)
                     Italijai priklausančioje Lugano ežero dalyje.“
            
            
               2.
                     6 straipsnio 2 dalies f ir g punktai išbraukiami.
            
            
               2 straipsnis
            
            
               Direktyva 2008/118/EB iš dalies keičiama taip:
            
            
               1.
                     5 straipsnio 3 dalies f ir g punktai išbraukiami.
            
            
               3 straipsnis
            
            
               1.Valstybės narės ne vėliau kaip 2018 m. gruodžio 31 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
            
            
               Tas nuostatas jos taiko nuo 2019 m. sausio 1 d.
            
            
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
            
            
               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstą.
            
            
               4 straipsnis
            
            
               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
            
            
               5 straipsnis
            
            
               Ši direktyva skirta valstybėms narėms.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        2008 m. gruodžio 16 d. Tarybos direktyva 2008/118/EB dėl bendros akcizų tvarkos, panaikinanti Direktyvą 92/12/EEB (OL L 9, 2009 1 14, p. 12).
               
               
                  
                     (2)
                  
                        2006 m. lapkričio 28 d. Tarybos direktyva 2006/112/EB dėl bendros pridėtinės vertės mokesčio sistemos (OL L 347, 2006 12 11, p. 1).
               
               
                  
                     (3)
                  
                        2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).
               
               
                  
                     (4)
                  
                        OL C , , p. .
               
               
                  
                     (5)
                  
                        OL C , , p. .
               
               
                  
                     (6)
                  
                        2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).
               
               
                  
                     (7)
                  
                        2008 m. gruodžio 16 d. Tarybos direktyva 2008/118/EB dėl bendros akcizų tvarkos, panaikinanti Direktyvą 92/12/EEB (OL L 9, 2009 1 14, p. 12).
               
               
                  
                     (8)
                  
                        2006 m. lapkričio 28 d. Tarybos direktyva 2006/112/EB dėl bendros pridėtinės vertės mokesčio sistemos (OL L 347, 2006 12 11, p. 1).
               
               
                  
                     (9)
                  
                        Su pakeitimais, padarytais Reglamentu (ES) Nr. XXX.